Hátt í Sierra-fjallgarðinum nyrst í Kaliforníuríki í Bandaríkjunum er stór sandslétta . Úr fjarska er ekkert athugavert við þetta þurrlendi , bara sandbreiða og órækt . Þegar nánar er að gáð koma heilu raðirnar af yfirgefnum skriðdrekum . Hver brynvarði drekinn á fætur öðrum hefur verið skilinn eftir til þess að hverfa sandinn , öllum lagt í beinar raðir eins og þeim hafi verið stillt upp í hersýningu í alræðisríki . Sierra Army Depot er ein stærsta hergagnageymsla í heimi . Þar eru ekki aðeins skriðdrekar heldur má þar finna fjöldann allan af brynvörðum trukkum sem einhvern tíma hafa verið notaðir til flutninga í hernaði Bandaríkjahers erlendis . Geymsla síðan í seinni heimsstyrjöld Bandaríski herinn hóf að nota sléttuna fremst í Nevada-eyðimörkinni til hergagnageymslu í seinni heimsstyrjöldinni . Staðsetningin þótti hentug því hún var nógu langt inni í landi ( og hátt yfir sjávarmáli ) til þess að Japanir kæmust ekki nálægt með flugskeyti eða kamakaze-flugvélar . Þrátt fyrir að vera langt inn í landi eru samgöngur þaðan nokkuð greiðar og hægt að flytja skriðdreka eða sprengjutrukka eftir lestarteinum til hafnar í San Francisco-flóa . Þarna er úrkoma einnig eins lítil og hugsast getur í Bandaríkjunum sem lágmarkar ryð og veðurskemmdir á tækjunum . Herinn geymdi gríðarlegt magn af sprengjum og skotvopnum í eins konar sandhúsum – ekki ósvipuðum snjóhúsum eskimóa heldur úr sandi . Eftir seinni heimsstyrjöldina hefur Sierra-hergagnageymslan orðið að geymslu fyrir tæki og tól þessa stærsta hers í heimi sem ekki er þörf á í bardaga . Þarna er til dæmis að finna meira en 2.000 M 1 Abrams-skriðdreka sem annað hvort hafa þjónað sínum tilgangi í stríðum Bandaríkjanna eða hafa aldrei verið sendir í vopnaða baráttu . Auglýsing Innbyggð og óviðráðanleg offramleiðsla Hergagnageymslan er ekki aðeins tilkomumikið sjónarspil og ágætis áminning um hernaðarmátt Bandaríkjanna heldur þykir Sierra Army Depot vera ágætis dæmi um offramleiðslu Bandaríkjanna á hergögnum . Bandaríski herinn óskar reglulega eftir því við bandaríska þingið að framleiðslu úreltrar hernaðartækni verði hætt eða hún minnkuð . Hernaður 21. aldarinnar byggir í sí auknum mæli á ómönnuðum hergögnum og árásum úr lofti , svo ekki sé minnst á nethernað . Herinn hefur þess vegna æ minna gagn af nærri því 40 ára gamalli skriðdrekahönnun . Svo dæmi sé tekið af Abrams-skriðdrekanum sem fer nánast beint af færibandinu í eyðimörkina handan Sierra-fjallgarðsins . Skriðdrekinn hefur verið framleiddur síðan árið 1980 og hefur hlotið margskonar uppfærslur og endurbætur síðan . Hvert tæki vegur rúmlega 60 tonn og er talinn vera ágætur til síns brúks . En hann hentar ekki í nútímahernaði . Yfirstjórn hersins hefur þess vegna margsinnis óskað eftir því að framleiðslu hans verði hætt . Þingið á hins vegar mjög erfitt með að stöðva framleiðsluna enda er hergagnaframleiðsla veigamikill þáttur í hagkerfi einstakra ríkja og kjördæma í Bandaríkjunum . Þingmenn sem greiða atkvæði með því að sérhæft vinnuafl missir vinnuna geta , með öðrum orðum , átt hættu á að ná ekki endurkjöri . Donald Trump , forseti Bandaríkjanna , náði að gera allt vitlaust í desember síðastliðnum með einu tvíti þar sem hann gagnrýndi kaup Obama-stjórnarinnar á nýjum Lockheed Martin-orystuflugvélum og ákvað að biðja Boeing um gagntilboð . Afrakstur þessa tvíts var að markaðsvirði Lockheed Martin ( sem Bandaríkin hafa reglulega keypt hergögn af ) hrundi . Í ljósi þessa þá er kannski ekkert skrítið að Bandaríkin hafa yfir stærsta her heims að ráða . Það er einfaldlega innbyggt í efnahagslega afkomu einstakra ríkja innan Bandaríkjanna að framleiða hergögn . Þar til Bandaríkin há stríð á evrópskum sléttum á ný eins og þau gerðu í seinni heimsstyrjöldinni þá er útlit fyrir að sandurinn fái að gleypa Abrams-skriðdrekana og öll hin tækin með tíð og tíma . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .